Denis Bećirović

**Denis Bećirović** (rođen 28. novembra 1975) bosanskohercegovački je profesor, doktor nauka i političar. Član je predsjedništva Bosne i Hercegovine iz reda bošnjačkog naroda od 2022. Trenutno je i predsjedavajući predsjedništva.

## Obrazovanje
Diplomirao je 1998. godine na Filozofskom fakultetu u Tuzli. Postdiplomski studij na Filozofskom fakultetu Univerziteta u Sarajevu upisao je 2000. godine. Magistarski rad odbranio je 2004., a doktorski 2010. godine na Filozofskom fakultetu Univerziteta u Sarajevu.

## Stručni i naučni angažman
Angažiran je na Filozofskom fakultetu Univerziteta u Tuzli u zvanju docenta za užu nastavno-naučnu oblast „Savremeno doba“ (2010). Profesor je na predmetima *Historija zemalja jugoistočne Evrope Savremenog doba I* i *Historija zemalja jugoistočne Evrope Savremenog doba II*, te je član Odbora za istorijske nauke Akademije nauka i umjetnosti BiH (2011). Autor je dvije knjige, koje su objavljene 2005. i 2012. godine, i 26 izvornih naučnih radova i stručnih članaka. Istraživački interesi dr. Bećirovića su „Društvo u Bosni i Hercegovini i jugoistočnoj Evropi u XX. stoljeću“ i „Historija odnosa države i vjerskih zajednica u drugoj polovini XX. stoljeća“.

Osim toga, objavio je više naučnih članaka u raznim zbornicima radova s naučnih skupova u zemlji i inostranstvu. Aktivni je učesnik na brojnim domaćim i međunarodnim konferencijama iz historiografije i drugih društvenih nauka. Sarađivao je s raznim naučnim časopisima: *Prilozi* (časopis Instituta za istoriju u Sarajevu), *Tokovi istorije* (časopis Instituta za noviju istoriju Srbije u Beogradu), *Historijska traganja* (časopis Instituta za istoriju u Sarajevu), *Saznanja* (časopis za historiju u Tuzli), *Glasnik arhiva i Društva arhivskih radnika* (časopis Arhivističkog udruženja Bosne i Hercegovine u Sarajevu), *Bošnjačka pismohrana* (časopis za povijest i kulturu u Zagrebu), *Arhivska praksa* (časopis Arhiva Tuzlanskog kantona u Tuzli) i *Stav* (časopis za društvena pitanja, kulturu i umjetnost u Tuzli). Stručni ispit za rad u obrazovnom sistemu polaže 2001. godine. Kao profesor historije radio je u Srednjoj ekonomskoj školi u Tuzli (1998-2002.), a kao nastavnik historije u Osnovnoj školi “Simin Han” u Tuzli (1996-98). Na poziv Biroa za obrazovanje i kulturu State Departmenta SAD-a učestvovao je u International Visitors Leadership Program of the United States Department of State „The Role of the Legislative Branch“ (oktobar – novembar 2007. godine).

## Politički angažman
Bećirović je potpredsjednik SDP BiH od 2009. godine, član Predsjedništva SDPBiH od 2000. godine te član Glavnog odbora SDPBiH od 1997. godine. Član SDPBiH postao je 1991. godine. Godine 2010. izabran je za poslanika u Parlamentarnoj skupštini BiH s 45.747 glasova. Od uvođenja otvorenih listi to je najveći broj glasova u Federaciji BiH koji je osvojio jedan kandidat za zakonodavne organe. Obavlja dužnost predsjedavajućeg/zamjenika predsjedavajućeg Predstavničkog doma Parlamentarne skupštine BiH od 2011. godine, a u junu 2011. godine postaje član Ustavnopravne komisije Predstavničkog doma Parlamentarne skupštine BiH. Član je Stalne delegacije PSBiH u Parlamentarnoj skupštini Unije za Mediteran od 2013. godine, a član Grupe prijateljstva za Sjevernu i Južnu Ameriku, Australiju, Okeaniju i Japan.

Smijenjen je sa dužnosti zamjenika predsjedavajućeg Predstavničkog doma BiH 23. oktobra 2012. godine, da bi 22. novembra 2012. ponovno imenovan na tu funkciju. Smjenu Bećirovića zatražila je u augustu Srpska demokratska stranka (SDS), nakon što je uputio otvoreno pismo predsjedniku Skupštine Srbije Nebojši Stefanoviću, *"protestirajući zbog njegovog stava da je Republika Srpska država".* 

Obavljao je dužnost predsjednika Kluba poslanika SDPBiH u Predstavničkom domu Parlamentarne skupštine BiH (2010-11.) te je bio poslanik SDPBiH u Predstavničkom domu Parlamentarne skupštine BiH (2006-10.) kada je obavljao dužnost zamjenika predsjednika Kluba poslanika SDPBiH. U istom mandatu bio je član Komisije za vanjske poslove Parlamentarne skupštine BiH. Član Delegacije Parlamentarne skupštine BiH u Interparlamentarnoj uniji bio je od 2007. do 2010. godine, a član Grupe prijateljstva Parlamentarne skupštine BiH za Zapadnu Evropu od 2008. do 2010. godine. Član Komisije za istraživanje utroška donacija Parlamentarne skupštine BiH je od 2009. do 2010. godine, a član Zajedničke komisije za ljudska prava, prava djeteta, mlade, imigraciju, izbjeglice, azil i etiku Parlamentarne skupštine BiH od 2006. do 2008. godine.

Poslanik je u Skupštini Tuzlanskog kantona u dva mandata (2000-02. i 2002-06.), a  predsjednik Komisije za ljudska prava i građanske slobode Skupštine Tuzlanskog kantona od 2002. do 2006. godine. Delegat u Domu naroda Parlamenta Federacije BiH je od 2000. do 2002. godine, a u istom periodu je i predsjednik Odbora za društveno-ekonomske odnose Skupštine Tuzlanskog kantona. Poslanik u Predstavničkom domu Parlamenta Federacije BiH i član Komisije za obrazovanje, nauku, kulturu i sport Predstavničkog doma Parlamenta Federacije BiH bio je u periodu od 1998. do 2000. godine.

Dužnost predsjednika Kantonalne organizacije SDPBiH Tuzla obavljao je u periodu od 2003. do 2009. godine. Nosilac liste SDPBiH u Izbornoj jedinici broj 5. za Predstavnički dom Parlamentarne skupštine BiH bio je 2006. i 2010. godine. Nosilac liste SDPBiH za Skupštinu Tuzlanskog kantona bio je 2002., a nosilac liste SDPBiH za Predstavnički dom Parlamenta Federacije BiH 1998. godine. Dužnost člana Predsjedništva KOSDPBiH Tuzla obavljao je od 1994. do 1998., a člana Predsjedništva OOSDPBiH Tuzla od 1993. do 1994. godine. Predsjednik Foruma mladih SDPBiH bio je od 1998. do 2000. godine, a dužnost potpredsjednika Foruma mladih SDPBiH obavljao je od 1996. do 1998. godine. Predsjednik KO Foruma mladih SDPBiH Tuzla bio je od 1994. do 1998, a predsjednik OO Foruma mladih SDPBiH Tuzla od 1993. do 1994. godine.

## Nagrade
*Međunarodna nevladina organizacija GARIVO (Gardens Righteous World wide) dodijelila mu je nagradu za afirmaciju građanske hrabrosti *Duško Kondor,* 2008. godine, zbog borbe za afirmaciju građanskih prava; 
*Tuzlanski list mu je zbog aktivnog parlamentarnog djelovanja dodijelio nagradu “Najbolji poslanik godine u Bosni i Hercegovini”, 2008. godine; 
*Udruženje antifašista i boraca narodnooslobodilačkog rata Općine Tuzla dodijelilo mu je „Povelju za izuzetno angažovanje i doprinos u zaštiti i čuvanju antifašističkih tekovina i vođenju borbe za suverenu, nezavisnu i nedjeljivu Bosnu i Hercegovinu“, 2009. godine; 
*Savez antifašista i boraca narodnooslobodilačkog rata Tuzlanskog kantona dodijelio mu je „Priznanje za izuzetno angažovanje i doprinos u afirmaciji antifašističkih vrijednosti na području Tuzlanskog kantona“, 2009. godine;
*Savez udruženja antifašista i boraca NOR-a u Sarajevskom kantonu dodijelio mu je „Priznanje za saradnju i doprinos u jačanju i razvoju antifašističkih vrijednosti“, 2010. godine; 
*Evropski pokret u Bosni i Hercegovini dodijelio mu je plaketu „Najbolji poslanik u Bosni i Hercegovini u mandatnom periodu 2006.-2010 .“, 2010. godine;
*Dobitnik Zlatne medalje Parlamenta Republike Grčke, 2013. godine.

## Reference
## Vanjski linkovi
*Službena stranica Parlamentarne skupštine Bosne i Hercegovine
*Službena stranica Socijaldemokratske partije Bosne i Hercegovine

                             

Kategorija:Rođeni 1975.
Kategorija:Živi ljudi
Kategorija:Biografije, Tuzla
Kategorija:Bosanskohercegovački političari
Kategorija:Političari Federacije Bosne i Hercegovine
Kategorija:Političari Socijaldemokratske partije Bosne i Hercegovine
Kategorija:Bivši studenti Univerziteta u Sarajevu
Kategorija:Bošnjački političari
Kategorija:Bivši studenti Univerziteta u Tuzli